Egyetemi tanulmányait a Magyar Királyi József Nádor Műszaki és Gazdaságtudományi Egyetemen 1941 és 47 között végezte, de a háború alatt, 1944 decemberében a IV. éves műegyetemistákkal együtt Németországba telepítették ki, és a többiekkel együtt átélte a drezdai poklot is. Sok veszélyes kaland után a bajorországi Dingolfing városkában helyezték el őket, ahol megszervezték a tanulást és a továbbélést. Itt érte őket a háború vége, de csak 1945 novemberében térhettek haza. Gépészmérnöki oklevelét 1947 márciusában szerezte meg kiváló minősítéssel.